Broj: 711-I-306-P-280-21/23-06-17

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnice Ane Odak, pomoćnice ministra regionalnog razvoja i fondova Europske unije do 16. studenoga 2020.,** na 191. sjednici, održanoj 21. listopada 2022., donosi sljedeću

**ODLUKU**

1. **Postupak za odlučivanje o sukobu interesa protiv dužnosnice Ane Odak, pomoćnice ministra regionalnog razvoja i fondova Europske unije do 16. studenoga 2020., neće se pokrenuti, jer nije bilo zapreke da je dužnosnica u razdoblju od 12 mjeseci od prestanka obnašanja ove dužnosti stupila u radni odnos u društva Gitone Kvarner d.o.o., stoga što isto nije bilo u poslovnom odnosu s državnim tijelom u kojem je obnašala dužnost, te također i stoga što u navedenom razdoblju nije obavljala funkciju članice Nadzornog odbora društva Gitone Adriatic d.o.o., slijedom čega nisu utvrđene okolnosti koje bi upućivale da je došlo do povrede članka 14. stavka 1. ZSSI/11-a u svezi s člankom 20. stavkom 3. tog Zakona ili neke druge odredbe ZSSI/11-a.**
2. **Postupak za odlučivanje o sukobu interesa protiv dužnosnice u odnosu na organiziranje konferencije „Dani regionalnoga razvoja i fondova Europske unije" u 2021. koje su bile održane u hotelima u vlasništvu društava Libumia Riviera Hoteli d.d. te Opco Novi d.o.o., nakon prestanka njezinog mandata neće se pokrenuti, jer nije utvrđeno da bi u došlo do povrede neke od odredbi ZSSI/11-a.**

Obrazloženje

U Povjerenstvu je pod brojem 711-U-5576-P-280/21-01-3 dana 22. studenoga 2021. zaprimljena neanonimna prijava mogućeg sukoba interesa podnesena protiv dužnosnice Ane Odak, pomoćnice ministra regionalnog razvoja i fondova Europske unije do 16. studenoga 2020., povodom koje se vodi predmet P-280/21.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom da je predmetu P-280/21 formiran prije stupanja ZSSI/21-a na snagu, isti je dovršen sukladno odredbama ZSSI/11-a.

U prijavi se u bitnome navodi da je potrebno istražiti potencijalni sukob interesa u kojem se našla Ana Odak, pomoćnice ministra u Upravi za strateško planiranje i koordinaciju fondova Europske unije Ministarstva regionalnog razvoja i fondova Europske unije, s obzirom da je nakon prestanka obnašanja navedene dužnosti sklopila ugovor o radu s trgovačkim društvom Gitone Kvarner d.o.o. na radnom mjestu direktorice za strateške investicije i poticaje, kao i da je ugovor o radu s istim društvom sklopio i njoj podređeni državni službenik navedenog Ministarstva.

Nadalje se navodi da je u kolovozu 2021. dužnosnica Ana Odak imenovana članicom Nadzornog odbora trgovačkog društva Gitone Adriatic d.o.o. te da je 1. listopada 2021. održana redovna godišnja konferencija „Dani regionalnoga razvoja i fondova Europske unije - Nove prilike" u prostorijama Hotela Ambasador u Opatiji, iako je u prethodnim godinama tijekom razdoblja obnašanja dužnosti pomoćnice ministra, kada je bila zadužena za organizaciju navedene manifestacije, konferencija bila održavana u Šibeniku, pri čemu se ističe da je navedeni Hotel u pretežitom vlasništvu društva Gitone Adriatic d.o.o.

Prijavi su priloženi članci objavljeni u medijima u kojima se navode aktivnosti trgovačkog društva Gitone Kvarner d.o.o. u kojima je sudjelovala i Ana Odak, kao predstavnica navedenog društva.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnica Ana Odak obnašala dužnost pomoćnice ministra regionalnog razvoja i fondova Europske unije od 22. prosinca 2016. do 16. studenoga 2020.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave („Narodne novine“ broj 66/19.) propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Slijedom navedenog, dužnosnica Ana Odak je povodom obnašanja dužnosti pomoćnice ministra regionalnog razvoja i fondova Europske unije dužna pridržavati se odredbi navedenog Zakona.

Uvidom u podatke povijesnih izvadaka sudskog registra nadležnog Trgovačkog suda u Zagrebu za trgovačka društva Gitone Kvarner d.o.o., MBS: 081261062, OIB: 52808107140, i Gitone Adriatic d.o.o., MBS: 081256438, OIB: 43333263089, utvrđeno je da dužnosnica Ana Odak nikada u njima nije obavljala funkciju članice upravnog ili nadzornog tijela društva, niti da je bila vlasnica poslovnih udjela u navedenim društvima, te da je osnivač društva Gitone Kvarner d.o.o. društvo Gitone Kvarner B.V. registrirano u Kraljevini Nizozemskoj, a osnivač društva Gitone Adriatic d.o.o. je društvo Gitone Kvarner d.o.o.

Nadalje, izvršenim uvidom u podatke kojima raspolaže Porezna uprava Ministarstva financija temeljem ovlaštenja iz sklopljenog Sporazuma, Povjerenstvo je utvrdilo da je dužnosnica od društva Gitone Kvarner d.o.o. u 2020. i 2021. godini ostvarivala dohodak od nesamostalnog rada.

Povjerenstvo je u svrhu provjere osnovanosti i vjerodostojnosti navoda zaprimljene prijave, dopisom Broj: 711-I-2028-P-280-21/21-03-17 od 2. prosinca 2021. od Trgovačkog suda u Zagrebu zatražilo očitovanje na okolnosti je li u pisarnicu sudskog registra Trgovačkog suda u Zagrebu zaprimljen dokument koji bi se odnosio na eventualno imenovanje dužnosnice Ane Odak u Upravu trgovačkog društva Gitone Kvarner d.o.o., te na njezino eventualno imenovanje u Nadzorni odbor trgovačkog društva Gitone Adriatic d.o.o., zajedno s dostavom navedene dokumentacije.

Povjerenstvo je dopisom Broj: 711-I-2029-P-280-21/21-03-17 od 2. prosinca 2021. od Ministarstva regionalnog razvoja i fondova Europske unije zatražilo očitovanje na okolnosti je li navedeno Ministarstvo u razdoblju od 22. prosinca 2016. do 11. studenoga 2020. stupalo u poslovni odnos s trgovačkim društvom Gitone Kvarner d.o.o., ako jest što je bio predmet poslovnog odnosa, tko je o tome i u kojem postupku odlučivao te koliko je iznosila njegova vrijednost, zajedno sa pozivom na dostavu cjelokupne dokumentacije koja se odnosi na taj poslovni odnos (odluke, prijedlozi, ugovori).

Istim je dopisom zatraženo očitovanje je li dužnosnica Ana Odak za vrijeme obnašanja dužnosti pomoćnica ministrice regionalnog razvoja i fondova Europske unije bila zadužena za organizaciju konferencija „Dani regionalnog razvoja i fondova Europske unije“ te gdje je ova konferencija bila održavana u razdoblju 2016. – 2020., a gdje je bila održana u 2021., odnosno je li u ovoj godini došlo do promjene poslovnog partnera te uvjeta pod kojima je isti angažiran, o kojom se poslovnom partneru radi te zašto je donesena odluka o navedenoj promjeni.

Trgovački sud u Zagrebu u dopisu od 9. prosinca 2021. navodi da uvidom u evidencije sudskog registra nije utvrđeno da bi Ana Odak bila upisana kao odgovorna osoba, članica uprave ili nadzornog odbora trgovačkih društava Gitone Kvarner d.o.o. te Gitone Adriatic d.o.o.

Ministarstvo regionalnog razvoja i fondova Europske unije očitovalo se dopisom, klasa: 050-01/21-01/8, urbroj: 538-02-2/293-21-2 od 21. prosinca 2021., u kojem se navodi da Ministarstvo u razdoblju od 22. prosinca 2016. do 11. studenog 2020. nije stupalo u poslovni odnos s trgovačkim društvom Gitone Kvarner d.o.o. te da je Ana Odak za vrijeme obnašanja dužnosti pomoćnice ministrice regionalnoga razvoja i fondova Europske unije bila na čelu Uprave za strateško planiranje, koordinaciju fondova EU i međunarodnih instrumenata u čijem je djelokrugu organizacija konferencije „Dani regionalnoga razvoja i fondova Europske unije".

Navodi se da je prva konferencija „Dani regionalnoga razvoja i fondova Europske unije“ održana 2017. godine u Šibeniku u hotelskom naselju Solaris te da je ista konferencija također u 2018. i 2019. održana u Šibeniku u hotelu Solaris, dok je u 2020. zbog pandemije COVID-19 virusa Ministarstvo nije organiziralo.

Nadalje se iznosi da su u 2021. održane dvije konferencije pod zajedničkim nazivom „Dani regionalnoga razvoja i EU fondova", pri čemu je prva organizirana u Opatiji, te je temeljem postupka jednostavne nabave (poziv na dostavu ponuda upućen je trima gospodarskim subjektima) odabran ponuditelj trgovačko društvo Libumia Riviera Hoteli d.d. Uvjeti poziva na dostavu ponuda bili su da hoteli imaju na raspolaganju više dvorana koje mogu primiti ukupno 500 sudionika, mogućnost smještaja/noćenja minimalno 400 sudionika kao i pružati ugostiteljske usluge (ručak i osvježenje).

U odnosu na druga konferenciju navodi se da je organizirana u Novom Vinodolskom u Wyndham Grand Novi Vinodolski Resortu te da je pružatelj predmetne usluge s kojim je Ministarstvo bilo u poslovnom odnosu trgovačko društvo Opco Novi d.o.o. iz Novog Vinodolskog. Uvjeti za organiziranje konferencije u Novom Vinodolskom bili su dvije dvorane, od kojih jedna može primiti minimalno 400 sudionika i druga 100 sudionika, kao i organizacija ugostiteljskih usluga za sudionike konferencije.

Zaključno se navodi da su ove konferencije bile organizirane za manji broj posjetitelja te da su bile kraćeg trajanja programa uz drugačije tehničke i ugostiteljske zahtjeve u odnosu na prethodne konferencije, iz razloga poštivanja propisanih epidemioloških mjera, pri čemu je bilo odlučeno da se konferencija organizira više puta u različitim gradovima, kako bi se omogućilo sudjelovanje većeg broja posjetitelja.

Člankom 7. točkom c) ZSSI/11-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 20. stavkom 1. ZSSI/11- a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Sukladno članku 20. stavku 3. ZSSI/11-a obveze koje za dužnosnika proizlaze iz članaka 7. i 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Odredbom članka 20. stavka 4. ZSSI/11-a propisano je da u slučaju iz stavka 1. tog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Iz podataka kojima raspolaže Porezna uprava proizlazi da je dužnosnica Ana Odak nakon prestanka obnašanja dužnosti pomoćnice ministra regionalnog razvoja i fondova Europske unije koju je obnašala do 16. studenoga 2020. u navedenoj godini od trgovačkog društva Gitone Kvarner d.o.o. ostvarivala dohodak od nesamostalnog rada.

Kako se u očitovanju Ministarstva regionalnog razvoja i fondova Europske unije navodi da u razdoblju u kojem je dužnosnica obnašala dužnost pomoćnice ministra nije postojao poslovni odnos Ministarstva s trgovačkim društvom Gitone Kvarner d.o.o., dužnosnica se bez suglasnosti Povjerenstva iz članka 20. stavka 4. ZSSI/11-a tijekom razdoblja od jedne godine od prestanka obnašanja navedene dužnosti mogla zaposliti ili ostvarivati prihode u navedenoj pravnoj osobi na funkciji koja nije upravljačka.

Naime, dužnosnicu nakon prestanka obnašanja dužnosti obvezuje ograničenje iz članka 20. stavka 1. ZSSI/11-a samo u situaciji kada je postojao poslovni odnos tijela jave vlasti u kojem je obnašala dužnost i pravne osobe u kojoj je započela ostvarivati prihode od nesamostalnog rada, što ovdje nije slučaj.

Nadalje, dužnosnici za vrijeme obnašanja dužnosti iz članka 3. ZSSI/11-a ne mogu obavljati funkciju direktora (člana Uprave) ili člana nadzornog odbora trgovačkog društva, sukladno odredbi članka 14. stavka 1. ZSSI/11-a, a ista ih zabrana članstva u upravi i nadzornom odboru trgovačkog društva sukladno odredbi članka 20. stavka 3. ZSSI/11-a obvezuje i u razdoblju od 12 mjeseci od prestanka obnašanja dužnosti, u konkretnome slučaju od 16. studenoga 2020., kada je dužnosnica Ana Odak prestala obnašati dužnost pomoćnice ministra, tijekom idućih 12 mjeseci.

S obzirom da iz podataka sudskog registra te očitovanja nadležnog Trgovačkog sud u Zagrebu proizlazi da dužnosnica nije u predmetnom razdoblju od 12 mjeseci od prestanka obnašanja dužnosti obavljala funkciju članice funkciju članice Uprave trgovačkog društva Gitone Kvarner d.o.o., odnosno da se zaposlila na neupravljačkoj funkciji, kao i da nije u istom razdoblju obavljala funkciju članice Nadzornog odbora trgovačkog društva Gitone Adriatic d.o.o., nisu utvrđene okolnosti koje bi upućivale na povredu članka 14. stavka 1. ZSSI/11-a u svezi s člankom 20. stavkom 3. ZSSI/11-a ili neke druge odredbe navedenog Zakona.

U pogledu organizacije konferencije „Dani regionalnoga razvoja i fondova Europske unije" iz očitovanja proizlazi da je dužnosnica za vrijeme obnašanja dužnosti pomoćnice ministrice bila na čelu Uprave u čijem je djelokrugu bila organizacija ove konferencije. Prve tri konferencije bile su organizirane u Šibeniku u hotelskom naselju Solaris u razdoblju od 2017. – 2019., dok ista nije bila organizirana 2020. zbog pandemije, da bi potom iz istog razloga u 2021. bile organizirane dvije konferencije u dva grada s manjim brojem sudionika, i to jedna konferencija u Opatiji temeljem ponude društva Liburnia Riviera Hoteli d.d., te druga u Novome Vinodolskom, temeljem ponude društva Opco Novi d.o.o., pribavljene u postupku jednostavne nabave.

Imajući u vidu da je konferencija u Opatiji u 2021. održana nakon što je dužnosnica prestala obnašati dužnost pomoćnice ministre Uprave Ministarstva nadležne za organizaciju ove konferencije, slijedom čega o tome nije niti mogla odlučivati kao pomoćnica ministra u godini njezina organiziranja, kao i da je ista bila održana u objektima u vlasništvu trgovačkog društva Liburnia Riviera Hoteli d.d. te trgovačkog društva Opco Novi d.o.o., koje se ne dovode u svezu s dužnosnicom, niti u tom dijelu nisu utvrđene okolnosti koje bi upućivale na moguću povredu odredbi ZSSI/21-a.

Slijedom navedenoga, imajući u vidu da je tijekom razdoblja od 12 mjeseci od prestanka obnašanja dužnosti pomoćnice ministra ostvarivala prihode od nesamostalnog rada od društva Gitone Kvarner d.o.o. koje nije bilo u poslovnom odnosu s državnim tijelom u kojem je obnašala navedenu dužnost, te da u istom razdoblju nije obavljala funkciju članice Nadzornog odbora društva Gitone Adriatic d.o.o., niti je mogla odlučivati o organizaciji konferencije „Dani regionalnoga razvoja i fondova Europske unije" u 2021. temeljem ponude društva Libumia Riviera Hoteli d.d., postupak protiv dužnosnice se neće pokrenuti.

Stoga je Povjerenstvo donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnica Ana Odak, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana